CELEX: 52013PC0020
Language: hu
Date: 2013-01-28
Title: Javaslat A TANÁCS HATÁROZATA a veszélyes hulladékok országhatárokat átlépő szállításának ellenőrzéséről és ártalmatlanításáról szóló bázeli egyezmény VIII. vagy IX. mellékletének új tételekkel való kiegészítésére vonatkozó kérelmeknek az Európai Unió nevében történő előterjesztéséről

|
			
		
		
		52013PC0020
		
			Javaslat A TANÁCS HATÁROZATA a veszélyes hulladékok országhatárokat átlépő szállításának ellenőrzéséről és ártalmatlanításáról szóló bázeli egyezmény VIII. vagy IX. mellékletének új tételekkel való kiegészítésére vonatkozó kérelmeknek az Európai Unió nevében történő előterjesztéséről /* COM/2013/020 final - 2013/0011 (NLE) */
			
				
		
		
			
			   	INDOKOLÁS
1.           A veszélyes hulladékok
országhatárokat átlépő szállításának ellenőrzéséről és
ártalmatlanításáról szóló, 1989. március 22-én aláírt bázeli egyezmény (a
„Bázeli Egyezmény”) a részes felek viszonylatában ellenőrzési eljárást
határoz meg a veszélyes hulladékok kivitele és behozatala tekintetében. Az
egyezmény 1992-ben lépett hatályba, rendelkezéseit ma 175 részes fél tekinti
magára nézve kötelezőnek. Az EU a Bázeli Egyezmény részes fele.
2.           A Bázeli Egyezmény
mellékleteinek módosítására vonatkozó eljárást az egyezmény 17. és 18. cikke
szabályozza. Különösen azt érintően, hogy a módosításra valamely részes
félnek kell javaslatot tennie, majd a titkárság legalább hat hónappal azon
ülésszak előtt, amelyen azt elfogadásra előterjesztik, értesíti a feleket
a javaslatról. Továbbá bármilyen módosítást a részes felek konferenciájának
kell elfogadnia, és a módosítás az értesítő körlevélnek a letéteményes
általi kiküldésétől számított hat hónapot követően hatályba léphet.
3.           A Bázeli Egyezmény VIII. vagy
IX. mellékletének új tételekkel való kiegészítésére vonatkozó kérelmek
előterjesztését a részes felek konferenciája 8. ülésszakán megállapított,
a VIII/15 határozatban („A Bázeli Egyezmény VIII. és IX. mellékletében
szereplő jegyzékek módosítására vagy kiigazítására vonatkozó eljárások
felülvizsgálata”) rögzített eljárás szabályozza.
4.           A hulladékszállításról szóló,
2006. június 14-i 1013/2006/EK európai parlamenti és tanácsi rendelet[1] 58. cikke alapján e rendelet
mellékletei a 2008/98/EK európai parlamenti és tanácsi rendeletben[2] meghatározott eljárásoknak
megfelelően és a tudományos és műszaki fejlődés figyelembevétele
érdekében módosíthatók. Az 1013/2006/EK rendelet 58. cikkének (1) bekezdésével
összhangban a IIIA., IIIB., IV. vagy V. melléklet ideiglenesen hulladékokkal
egészíthető ki mindaddig, amíg határozat nem születik azok
beillesztéséről a Bázeli Egyezmény megfelelő mellékleteibe vagy az
OECD tanácsának a hulladékok hasznosítási célú határokat átlépő
szállításának felügyeletére vonatkozó C(92)39/végleges határozata felülvizsgálatáról
szóló C(2001)107/végleges határozata megfelelő mellékleteibe.
5.           Az 1013/2006/EK rendelet
IIIA., IIIB., IV. vagy V. mellékletének módosítását követően a
következetesség biztosítása érdekében az Európai Unió nevében szükséges
előterjeszteni a veszélyes hulladékok országhatárokat átlépő
szállításának ellenőrzéséről és ártalmatlanításáról szóló bázeli
egyezmény VIII. vagy IX. mellékletének új tételekkel való kiegészítésére
vonatkozó megfelelő kérelmeket.
6.           A Bázeli Egyezmény részes
felei konferenciájának 8. ülésszakán megállapított, a VIII/15 határozatban
rögzített eljárásnak megfelelően a módosításra valamely részes félnek kell
javaslatot tennie, majd a titkárság értesíti a feleket a javaslatról, legalább
hat hónappal azon ülésszak előtt, amelyen azt elfogadásra
előterjesztik. Minden ilyen módosítást a részes felek konferenciájának
kell elfogadnia, és a módosítás az értesítő körlevélnek a letéteményes
általi kiküldésétől számított hat hónapot követően hatályba léphet.
2013/0011 (NLE)
Javaslat
A TANÁCS HATÁROZATA
a veszélyes hulladékok országhatárokat
átlépő szállításának ellenőrzéséről és ártalmatlanításáról szóló
bázeli egyezmény VIII. vagy IX. mellékletének új tételekkel való kiegészítésére
vonatkozó kérelmeknek az Európai Unió nevében történő előterjesztéséről
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 218. cikke (9)
bekezdésére, összefüggésben 191. cikke (1) bekezdésével,
tekintettel az Európai Bizottság javaslatára,
mivel:
(1)       Az Európai Unió a veszélyes
hulladékok országhatárokat átlépő szállításának ellenőrzéséről
és ártalmatlanításáról szóló bázeli egyezmény részes feleként javaslatokat
nyújthat be a Bázeli Egyezmény mellékleteinek módosítására.
(2)       A Bázeli Egyezmény VIII. vagy
IX. mellékletének új tételekkel való kiegészítésére vonatkozó kérelmek
előterjesztését a részes felek konferenciája 8. ülésszakán megállapított,
a VIII/15 határozatban („A Bázeli Egyezmény VIII. és IX. mellékletében
szereplő jegyzékek módosítására vagy kiigazítására vonatkozó eljárások
felülvizsgálata”) rögzített eljárás szabályozza.
(3)       A hulladékszállításról szóló,
2006. június 14-i 1013/2006/EK európai parlamenti és tanácsi rendelet[3] IIIA., IIIB., IV. vagy V.
mellékletének módosítását követően szükségesnek tűnik a Bázeli
Egyezmény VIII. vagy IX. mellékletével való következetesség biztosítása oly
módon, hogy a szóban forgó mellékleteket ennek megfelelően módosítják.
(4)       Ezért az Uniónak a IIIA.,
IIIB., IV. vagy V. mellékleteinek említett, a Bázeli Egyezmény VIII. vagy IX.
mellékletébe beilleszthető tételei vonatkozásában megfelelő
kérelmeket kell előterjesztenie.
(5)       Tekintettel a Bázeli
Egyezmény azon ülésszakára, amelyen az egyezmény VIII. vagy IX. mellékletének
módosítását elfogadásra előterjesztik, helyénvaló, hogy az Unió az új
tételekkel való kiegészítésére vonatkozó megfelelő kérelmeket legalább hat
hónappal a szóban forgó ülésszak előtt megküldje a Bázeli Egyezmény
titkárságának,
ELFOGADTA EZT A HATÁROZATOT: 
1. cikk
A veszélyes hulladékok országhatárokat
átlépő szállításának ellenőrzéséről és ártalmatlanításáról szóló
bázeli egyezmény alapján az Unió előterjeszti a megfelelő kérelmeket
azt követően, hogy az 1013/2006/EK európai parlamenti és tanácsi rendelet
IIIA., IIIB., IV. vagy V. melléklete módosításra került oly módon, hogy azokat
az egyezmény VIII. vagy IX. mellékletébe beilleszthető új tételekkel
egészítették ki.
2. cikk
A Bizottság legalább hat hónappal a Bázeli
Egyezmény részes felei konferenciájának következő ülésszaka előtt
értesíti az egyezmény titkárságát ezekről a kérelmekről.
Kelt Brüsszelben, -án/-én.
                                                                       a
Tanács részéről
                                                                       az
elnök
[1]               HL L 190., 2006.7.12., 1. o.
[2]               HL L 312., 2008.11.22., 3. o.
[3]               HL L 190., 2006.7.12., 1. o.